VIDEO: Helpende Hand loods veldtog om armoede te verbreek - Solidariteit WêreldSolidariteit Wêreld
Tuis › Nuuskantoor › VIDEO: Helpende Hand loods veldtog om armoede te verbreek
VIDEO: Helpende Hand loods veldtog om armoede te verbreek
Vrydag | 01 Maart | 2019
Solidariteit Helpende Hand het vandag sy #VerbreekArmoedeVeldtog van stapel gestuur om armoede met finansiële kundigheid hok te slaan.
Volgens Hannes Noëth, besturende direkteur van Helpende Hand, is hul hoofdoel om alle aspekte van armoede te verlig. “Hierdie veldtog is ʼn handgreep vir mense om hulle toe te rus en te help om die kringloop van armoede te verbreek,” het Noëth gesê.
Die rentevrye studielenings wat Helpende Hand se Studiefonds jaarliks aan behoeftige studente verskaf wat verder wil studeer, maar wat finansieel nie daartoe in staat is nie, beloop tans R38 miljoen. Volgens Noëth stuur Helpende Hand se nagenoeg 160 takke landwyd deurlopend verskeie projekte van stapel om armoede te verlig.
“Tog is dit noodsaaklik dat Helpende Hand ook die kwessie van die verbreking van armoede daadwerklik aanpak. Vir dié rede het Helpende Hand hande gevat met twee finansiële ghoeroes, Ronel Jooste en Lukas Coetsee, om met behulp van hul kennis armoede te verbreek,” het hy gesê.
Jooste is ’n geoktrooieerde rekenmeester, finansiële konsultant, spreker en outeur. Sy gaan ondermeer poog om mense touwys te maak oor finansies en hulle ook help om behoorlik te begroot.
“Ons almal probeer om armoede te verlig deur kos, klere en verblyf te verskaf, maar die vraag is of ons daardeur werklik die onderliggende probleem takel. Ons maak daardie persoon se situasie bietjie beter, maar ons moet soms dieper delf en vra hoe ons daardie persoon heeltemal uit daardie situasie kan kry. Hoe help ons daardie persoon om self ’n bord kos te kan bekostig?” het Jooste gesê.
Volgens Jooste is een van die grootste oorsake van armoede ’n gebrek aan finansiële kennis. “Ons leer nie van finansies op skool, universiteit of by ons ouers nie. Dit is wat ons vanjaar met dié veldtog wil aanpak. Ons wil mense met die nodige kennis toerus om hul geld beter te bestuur en om beter finansiële besluite te neem,” het sy gesê.
Coetsee is die besturende direkteur van Entrepreneurs Wizard wat entrepreneurskap in Suid-Afrika bevorder en aanmoedig. Hy help opkomende entrepreneurs met die ontwikkeling van idees, die implementering daarvan en met ondersteuning.
“Entrepreneurs Wizard gaan in samewerking met Helpende Hand twee kursusse vir opkomende entrepreneurs aanbied wat hulle aanlyn kan voltooi. Die een kursus is gemik op toetreders tot die mark wat ’n klein onderneming met beperkte kapitaal wil begin, en die ander is ’n meer gevorderde kursus vir die bou van ’n intensiewe besigheid – hopelik iets wat in ’n latere stadium plaaslik en in ander lande op die aandelebeurs gelys kan word. Laasgenoemde is ideaal vir ’n jongmens wat onseker is wat om te studeer, of ’n afgestudeerde persoon met blink planne vir besigheid,” het Coetsee gesê.
Coetsee het verduidelik dat hierdie kursusse op die praktiese en unieke Suid-Afrikaanse konteks fokus. Vir Helpende Hand-studente word die kursus ook in Afrikaans aangebied. Die kort kursus duur 14 weke en die omvattende kursus 34.
“Die waarde van hierdie tipe kennis en kundigheid is onskatbaar en word as ewigheidsleer gesien. As ons een persoon kan help, help ons inderwaarheid ’n hele gemeenskap,” het Coetsee gesê.
Volg #OpReisSaamMetMia by @MiaWil1 en @solidariteit